Id-Deċiżjoni tal-Kummissjoni
tad-19 ta’ April 2004
li temenda d-Deċiżjoni 95/30/KE li tippreskrivi l-kondizzjonijiet għall-importazzjonijiet mill-Marokk ta’ molluski bivalvi ta’ l-ispeċi Acanthocardia tuberculatum miġbura u pproċessati skond il-kondizzjonijiet tad-Deċiżjoni 96/77/KE
(innotifikata taħt id-dokument numru K(2004) 1386)
(Test b’rilevanza għaż-ŻEE)
(2004/367/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta’ Lulju 1991 li tistabbilixxi il-kondizzjonijiet tas-saħħa għall-produzzjoni u t-tqegħid fis-suq ta’ prodotti tas-sajd [1], u b’mod partikolari l-Artikolu 11(1) tiegħu,
Billi:
(1) Id-Deċiżjoni tal-Kummissjoni 95/30/KE [2] tippreskrivi l-kondizzjonijiet speċjali li jiggvernaw l-importazzjonijiet ta’ prodotti tas-sajd u ta’ l-akwakultura li joriġinaw fil-Marokk.
(2) Studji xjentifiċi magħmula fuq molluski bivalvi ta’ l-ispeċi Acanthocardia tuberculatum miġbura fiż-żoni ta’ produzzjoni b’livell għoli ta’ tossiċità tal-velenu paralitiku tal-frott tal-baħar, urew li trattament xieraq bis-saħna jista’ jiggarantixxi tnaqqis fil-livell ta’ PSP għal livell mhux rilevabbli meta l-kontaminazzjoni inizjali ma taqbiżx 300 μg kull 100 g ta’ laħam tal-mollusk.
(3) Fuq il-bażi ta’ dawk l-istudji xjentifiċi, il-Kummissjoni adottat id-Deċiżjoni 96/77/KE tat-18 ta’ Jannar 1996 li tistabbilixxi l-kondizjonijiet għall-ġbir u l-ipproċessar ta’ ċerti molluski bivalvi li jiġu minn żoni fejn il-livell tal-velenu paralitiku tal-frott tal-baħar jaqbeż il-limiti preskritti bid-Direttiva tal-Kunsill 91/492/KEE [3].
(4) Id-Deċiżjoni 96/77/KE awtorizzat lil Spanja, taħt ċerti kondizzjonijiet, biex jinġabru molluski bivalvi ta’ l-ispeċi Acanthocardia tuberculatum f’żoni fejn il-livell PSP fil-partijiet li jittieklu ta’ dawk il-molluski huwa iżjed minn 80 μg kull 100 g imma anqas minn 300 μg kull 100 g. Dawk il-molluski bivalvi jistgħu jkunu maħsuba għall-konsum tal-bniedem wara li jkunu għaddew, wara l-ipproċessar, prova lott b’lott għall-verifika li ma jkollhomx livell PSP rilevabbli bil-metodu ta’ bioassay.
(5) Il-Marokk għandu wkoll riżorsi ta’ molluski bivalvi ta’ l-ispeċi Acanthocardia tuberculatum b’livell ta’ PSP fil-partijiet li jittieklu ta’ iżjed minn 80 μg kull 100 g imma anqas minn 300 μg kull 100 g.
(6) Il-Marokk ipprovda garanziji dwar l-applikazzjoni tal-kondizzjonijiet preskritti fid-Deċiżjoni 96/77/KE, għall-molluski bivalvi ta’ l-ispeċi Acanthocardia tuberculatum.
(7) Għandhom ikunu awtorizzati importazzjonijiet mill-Marokk tal-molluski bivalvi proċessati u fil-bott ta’ l-ispeċi Acanthocardia tuberculatum miġbura u pproċessati skond il-kondizzjonijiet li jħarsu l-ħtiġiet tas-saħħa preskritti fid-Direttiva 91/493/KEE u l-kondizzjonijiet ta’ ġbir u l-ipproċessar preskritti fid-Deċiżjoni 96/77/KE.
(8) Id-Deċiżjoni numru 95/30/KE għandha, għalhekk, tiġi emendata skond dan.
(9) Il-miżuri li hemm provediment dwarhom f’din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 95/30/KE hija emendata kif ġej:
1. Fl-Artikolu 2, il-paragrafu 3 li ġej huwa miżjud:
"4. molluski bivalvi proċessati u fil-bott li jappartjenu lill-ispeċi Acanthocardia tuberculatum għandhom ikunu akkompanjati:
(a) b’attestazzjoni addizzjonali tas-saħħa skond il-mudell muri fl-Anness A; u
(b) bir-riżultati analitiċi tal-prova li turi li l-molluski ma jkollhomx livell ta’ velenu paralitiku tal-frott tal-baħar (PSP) rilevabbli bil-metodu bioassay."
2. Fl-Anness A, it-test fl-Anness ma’ din id-Deċiżjoni huwa miżjud.
Artikolu 2
Din id-Deċiżjoni għandha tapplika mill-24 ta’ April 2004.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fid-19 ta’ April 2004.